《戚氏 寒食市楼》
清代·陈洵

夕阳边。青旗沽酒艳游天。绣碧山城，舞红台榭，委寒烟。

凭栏。尽漫漫。游丝落絮忒无端。行人驻马回首，对此风景几萦牵。

古道惆怅，芳韶百五，暗销雨断风连。正临花燕驿，簪柳莺户，争闹晴暄。

婪尾自惜春妍。垆畔醉卧，冉冉付当筵。街帘悄、浅亲邻火，但俯华颠。

念乡园。倦旅梦绕参旗，拂晓戍鼓催船。劝归未得，杜宇声声，且与随分尊前。

信有平生赏，当闲暇日，艳笑清欢。便是离家易感，遇良辰、俊约总依然。

朅来故国平居，去情宛谢，空醒登临眼。怨暮云、憔悴天涯伴。

多少事、凄语时年。剩素怀、冷节相怜。泪纨湿、雁绝旧山川。

共飞花远，韩翃句好，汉苑休传。

作者简介：陈洵（1871—1942），字述叔，别号海绡，是广东江门市潮连芝山人（前属新会县潮连乡），生于清朝同治十年（1871年） 。少有才思,聪慧非凡，尤好填词。光绪间曾补南海县学生员。后客游江西十余年，风尘仆仆，蹇滞殊甚。返回广州之后为童子师，设馆于广州西关,以舌耕糊口，生活穷窘。辛亥（1911年）革命后，受到新潮流的影响，思想有所变化，是年在广州加入南国诗社。晚岁教授广州中山大学。